钦定古今图书集成/理学汇编/文学典/第019卷 > 王逸〈延寿〉
## 钦定古今图书集成/理学汇编/文学典/第019卷 > 王逸〈延寿〉

按《后汉书文苑列传》：“王逸，字叔师，南郡宜城人也。元
初中，举上计吏，为校书郎。顺帝时为侍中。著《楚辞章
句》行于世。其赋、诔书论及杂文凡二十一篇，又作《汉
书》百二十三篇。”

子延寿，字文考，有儁才。少游鲁国，作《灵光殿赋》。后蔡
邕亦造此赋，未成，及见延寿所为，甚奇之，遂辍翰而
已。曾有异梦，意恶之，迺作《梦赋》以自厉。后溺水死，时
年二十馀。

张华《博物志》：“王子山与父叔师到泰山，从鲍子真学算。到鲁，赋灵光殿，归，渡湘水溺死。” 文考，一字子山也。

按《群书考索》：王延寿父逸，欲作《鲁灵光殿赋》，命延寿
往图其状，延寿因韵之，以简其父。父曰：“吾无以加也。”
时蔡邕亦有此作，十年不成，见延寿此赋，遂隐而不
出。